**Afrunding**

*Som afslutning på workshopsne er det rigtigt vigtigt, at du sikrer en god afrunding, så der bliver sat et ordentligt punktum for eleverne, – og I vender tilbage til konteksten for, hvorfor det giver mening at snakke om holdninger og politik. Nedenfor er et forslag til, hvordan den afrunding kan se ud.*

Nu har vi fundet ud af, at I selvfølgelig har en masse holdninger – også til problemstillinger der omhandler det kommunale. Husk, at jer der kan **stemme i år**, at I kan være med til at gøre en forskel ved at sætte et kryds d. 16. november.

Til kommunalvalg kan kandidater godt vælges ind med få stemmer, så *din* stemme kan blive tungen på vægtskålen. Så husk at stem og tag gerne jeres forældre, søskende eller hinanden i hånden.

**Første gang** man skal stemme, kan det godt virke lidt uoverskueligt, men man får et valgkort ind af postkassen et par uger inden valgdagen. På valgkortet står der, hvor og hvornår I skal stemme, og det skal I så tage med til valgstedet. Er I i tvivl om, hvem I skal stemme på, så tag en kandidattest. Den kan give et indblik i, hvem I er mest enige med.

Til sidst er det vigtigt, at I husker på, at uanset om man kan stemme eller ej, kan man altid gøre en forskel ved at engagere sig. Det kan være i skolens elevråd, i et ungdomsparti eller en anden organisation, som kæmper for noget, I synes er vigtigt.

*Her til sidst kan du stille dine elever forskellige spørgsmål. Spørg gerne ind til ting, du har bemærket undervejs. Var de meget engageret i dilemmaspillet, så spørg ind til det.*

Eksempler på spørgsmål:

* *Hvordan har det været?*
* *Hvad har I lært i dag?*
* *Hvad overraskede jer?*
* *Hvad var det sjoveste?*

Tak for i dag*.*